Nol veve mai viodût un temporâl dal gjenar, il caporâl Spilot, tant che nol rivave nancje a cori. La aghe e rivave di dutis lis bandis e al jere une vore dificil stâ impins.
Rivât sul puint dal flum, al veve cjatât il Comissari Rocheton bagnât strafont. La muse rabiose.
Dulintor la ploie e il svint si sbrocavin cence remission.
— Spilot, bisugne calâsi jù intal flum e judâ chel puar om, prin che la curint lu puartedi fintremai tal mâr! Lu viodistu? Al è dut insanganât! Sperin che al respiri ancjemò!
Disint cussì al veve pontât il dêt viers il bas. Dongje de rive si viodeve une gjachete blancje e rosse.
— Cemût fasino, Comissari? No ai mico une cuarde inte sachete!
— Ve chi! Le ai puartade jo! Peiti ator dai ombui. Jo ti cali intal flum!
Nancje dite, Rocheton al veve disgredeât la cuarde e leât a strent Spilot.
— Sino sigûrs che a tegni dûr? Je dute consumade e no volarès colâ di un plomp!
— L’ostîr la dopre par tirâ su i caratei intal solâr. Va trancuîl!
Intant i arbui a parevin mostris che a remenavin lis ramacis, e un sgurlament di fueis al sivilave fuart. Al someave la fin dal mont.
In curt, Spilot al jere picjât sot il puint, a pendolon intal vueit, metût a cessecûl. Rocheton al tignive dûr la cuarde cuntune fuarce mai viodude.
— Che al cali planc, siôr Comissari! Un pôc a la volte!
Rocheton al molave la cuarde a centesims, procurant ae miôr di no lassâ la prese.
— Dimi cuant che tu sês a fîl di aghe, Spilot!
Juste in chel, dongje a Rocheton al jere rivât Bastian Pitôr, sot di une ombrenute che i parave juste lis orelis. Svelt al veve sbregât un toc di len e doprantlu come un forcjàs al veve tirât sù la gjachete blancje e rosse. Rocheton lu cjalave cui voi scocolâts.
— Comissari che mi scolti. Al è miôr che al tiri sù chel puar zovin. Se si romp la cuarde e al cole inte aghe, la curint lu puartarà fintremai tal mâr!
Disint cussì al veve saludât e si jere indreçât su la strade che a puarte te ostarie.
— Spiete che ti tiri sù, Spilot! — Al veve vosât Rocheton — Si è sberdeât il câs de gjachete blancje e rosse.
di Masssim Furlan
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn